## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2016. november 24-i nyílt üléséről***

 Önkormányzati rendelet: 22-27/2016.(XI.25.)

 Határozat: 148-156/2016.(XI.24.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2016. november 24-i nyílt üléséről |
| *Jelen vannak:**Távol van:*  | Bebes István, Szabó Ferenc, Faragó Gábor, Tóth Gábor, Bán Miklós, Geosics László, Ferencz Gyula, Czvitkovics Gyula, Csák Tamás, dr. Hadnagy Ádám, Auer Miklós, Tompa László képviselő-testületi tagok S |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezetőButi Tibor Közszolgálati Iroda vezetője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy egy napirend előtti felszólalás érkezett, Tóth Gábor képviselő-testületi tagnak adja meg a szót.

Tóth Gábor képviselő-testületi tag elmondja, hogy – véleménye szerint - a héten mindenki örömmel olvasta, hogy befejeződött a körmendi kórház megújítása. A közel 1,7 milliárd forintból megújuló intézmény minőségi egészségügyi ellátást fog biztosítani nem csak a körmendieknek, hanem minden térségben élő számára. Mégis van olyan közöttük, aki a régóta várt, milliárdos fejlesztés ellenére hergelni kívánja a lakosságot, becsapná a körmendieket. Bizonyára mindenki előtt ismert az, hogy Tompa László 2006-ban még az SZDSZ jelöltjeként indult az országgyűlési választásokon. Mit is tett a Gyurcsány-SZDSZ koalíció az egészségüggyel? Emlékezik itt valaki Horváth Ágnesre? A vizitdíjra, a kórházi napidíjra, amelyet csak a józan lakosság tudott megfékezni az SZDSZ-szel szemben? A liberális SZDSZ-nek a választási jelöltje, amely tönkretette Magyarországon az egészségügyet, most Körmenden akar egészségügyi kérdésben megnyilvánulni? Hát mi folyik itt? A képviselő úr sokadszor nyilvánul meg demagóg és populista módon a Testületben. Képviselő úrtól kérdezi: ki ne szeretné azt, hogy Körmenden ismét legyen szülészet? Azt gondolja, hogy van itt valaki a teremben, akinek ez ne lenne fontos? Csak a képviselő úrral szemben a többiek nem uszítják a lakosságot olyan témában, aminek sajnos – hangsúlyozza: sajnos – nincs ma realitása. Tudja a képviselő úr, hogy hány gyerek születik ma körmendi családba egy évben? A 80-at sem éri el. Tudja képviselő úr, hogy hány gyermek született 25 éve? 152. Tompa László képviselő úr – véleménye szerint – megfelelő választ kapott Dr. Nagy Lajos főigazgató úrtól arra a kérdésre, hogy miért is nincs jelent pillanatban realitás alapja a szülészeti osztály visszaállításának. Gyakorlatilag ez azt jelenté, hogy Körmenden több lenne az olyan nap, amikor nincs szülés, mint amikor van. Arról nem beszélve, hogy Körmenden problémás szüléseket soha nem is engedtek levezetni, mert ennek szakmai háttere csak a megyeszékhelyen volt meg, minderre Dr. Nagy Lajos orvosigazgató is utalt akkor, amikor hangsúlyozta, hogy az anyák és a gyermekek életét veszélyezteti az, aki realitásoktól elrugaszkodva hoz a közéletbe ilyen beszédtémákat. Persze ismerik már Tompa László képviselő úr munkásságát, neki semmi sem szent, ha a saját érdekei úgy kívánják. Képviselő úr ezzel a populista megnyilvánulásával ugyanoda vezetné vissza a körmendi kórházat volt vagy talán lelkében még ma is aktív szdsz-sként, ahova az szdsz vezette a magyar egészségügyet 2007-ben és 2008-ban. A kórház költségvetésében más – jobban kihasználható – osztályok léte kerülne veszélybe képviselő úr javaslatával, persze ezzel a képviselő úr nem foglalkozik. Polgármester úr a realitások talaján maradva, de úgy is, mint 6, Körmenden született gyermek édesapja, képviselő úrnál jóval korábban eljárt az illetékes Minisztériumok előtt e témában. Ugyanazt a választ kapta minden alkalommal: nagyságrendileg gyarapodjon a várandós kismamák száma a térségben, s akkor újra napirendre vehetőek ezek a kérdések. Meg szeretné nyugtatni a képviselő urat, hogy mindenki egyetért itt azzal, hogy legyen újra szülészet a városban. Csak először ehhez sokkal nagyobb nagyságrendben kell gyermekeknek foganniuk Körmenden és a térségben, az egész országban tulajdonképpen. Ezért nem hajlandóak belemenni abba a demagóg játékba, amit képviselő úr játszik saját berkein belül.

Bebes István polgármester elmondja, hogy az SZMSZ szerint egy hozzászólásra van lehetőség. Tompa László képviselő-testületi tag jelentkezik hozzászólásra.

Tompa László képviselő-testületi tag reméli, hogy polgármester úr az ő idejét sem fogja nézni, és nem fogja leállítani, ha véleményét el kívánja mondani ebben a dologban. Az ő, és sok körmendi véleménye az, hogy az egészségügy nem gazdasági vállalkozás, az egészségügy nem üzlet. Tóth Gábor képviselő úr azt mondta, hogy ebben a teremben mindenki azt szeretné, hogy a kórházban a szülészetet visszaállítsák. Az előző ülésen polgármester úr ahogy a szemére vetette az ezzel kapcsolatos felszólalását, azt kell, hogy mondja, megdöbbent azon. Az SZDSZ-es múlttal kapcsolatban el szeretné mondani, hogy a mai napig szívében demokrata, ezért vállalja fel ezeket a hozzászólásokat, illetve azokat a dolgokat – legyen az migráns téma vagy körmendi egészségügy, szülészettel kapcsolatos téma - , mert tudja azt, hogy a magyar emberek, akik TB-ét fizetnek, nem akarnak felrohangálni Szombathelyre, illetve azok az Őrségben élő emberek, az az 50.000 ember, akiknek a hozzátartozói Körmenden szeretnének szülni, erre nagyon jó példát is tudnának statuálni. Neki is három gyermeke itt született Körmenden, ő maga is Körmenden született. Nagyon fenyegetőnek érzi azt, hogy azt a szót helyezik dr. professzor Nagy Lajos szájába, hogy veszélyeztetik az anyák és a gyermekek életét. Kéri tisztelettel, hogy az már a politikai morálon túlnyúlik, hogy ha meg lehet nyitni egy kórházat, ahol szülészet van – amit egyébként az Egészségügyi Minisztérium engedélyez és jóváhagy – akkor – azt gondolja – ott nincs veszély. Ha viszont ezt a veszélyfaktort kezdik el elemezni, akkor ugyanilyen veszélyfaktor van Szombathelyen a szülészeten. Azt gondolja és örül, hogy a képviselő út támogatja – hisz ő még a gyermekvállalás előtt áll – a Körmendieknek és az Őrségben élőknek szükségük van Körmenden szülészetre, ezért kéri – még ha polgármester úr nem is – de a testület többi tagja legyen szíves támogassa ezt a kezdeményezésüket.

Bebes István polgármester elmondja, hogy egyrészt a demokráciáról őt ne oktassa ki Tompa László képviselő úr. Az előző ülésen, amikor semmiféle írásos anyagot nem adott be, az SZMSZ-től eltérően mégis helyt adott a napirend előtti felszólalásának. Azt gondolja, hogy egy nagyon korrekt eljárást követett, minden szabályt megszegve, megkapta Tompa László képviselő úr a lehetőséget, hogy felszólalhasson. A másik, hogy illene örülni. Tompa László képviselő egyáltalán nem örül. Sőt, szomorú, hogy megnyílik egy kórház, 1 milliárt 700 millió forintból fejlesztenek egy kórházat, ahol évtizedekig nem volt semmi, az akkor kormányzat nem adott lehetőséget, hogy a kórház mind külsejében, mind tartalmában megújulhasson. Külsejében, ami normális működtetést tesz lehetővé. Tartamában pedig összefogottan próbálja meg a szakellátást, a betegellátást biztosítani. Jó lenne a telefonokat meg a lahallgató készüléket kikapcsolni, mert az is a képviselői morálhoz tartozik. Ami itt elhangzik, az Tompa László képviselő úr szájából, az demagógia. Képviselő úr olyanra próbál meg appelálni, ami mindenkinek a szíve vágya. Kikéri magának, hogy Tompa László képviselő arról beszéljen, hogy polgármester úr mit szeretne és mit tenne, hiszen képviselő úr azt mondta, hogy itt mindenki – rajta kívül – szeretné a szülészetet Körmenden. Habár ő írja a leveleket, megkereséseket a minisztériumba, de ő nem szeretné a szülészet visszaállítását. Azt gondolja, hogy Tompa László képviselő nem mond igazat. Mikor mond Tompa László képviselő úr igazat? Gondoljon bele Tompa képviselő úr – sportnyelven próbálja kifejezni magát – van egy pálya és van egy szabály, amit megalkottak, az alapján kell működni. Ez alapján nem az ő feladatuk a kórház üzemeltetése és működtetése. Akár tetszik ez Tompa László képviselőnek, akár nem. Akár rá kívánja kenni a felelősséget a polgármesterre, akár nem. Azt a felelősséget is rá kívánja kenni a polgármesterre, hogy nem születik gyermek. Tompa László képviselő is tett azért, hogy szülessen gyermek Körmenden, és a polgármester is tett, meg még jó páran is. Mostanában ez nem így van. Először nem is a polgármesterhez és nem is magához kell mennie, hanem minden egyes anyához Körmenden és az Őrségben, és meg kell beszélni velük, hogy legalább 300 fölötti szülésszámot tudjanak bizonyítani. Másrészt az igazgató úr szájába senki nem ad semmit. Igazgató úr szakmailag azon gondolkodik, hogy igenis veszélyeztetik azoknak a kismamáknak az életét, amikor nincs rá lehetőség, hogy Körmenden szülni tudjanak, megfelelő körülmények között és biztonságban. Tompa László képviselő a gyerekek életét kívánja kockáztatni. Ezt próbálja meg bemesélni Körmenden mindenkinek. 80 gyerek születés van Körmenden, az nem mindegyik fog Körmenden szülni, hanem Celldömölkön és Szombathelyen is. Tartson fel egy óriási dolgot és menjen tönkre a kórház és zárják be. Ezt lehet kockáztatni, de ez Tompa László képviselő úr felelőssége. Sajnálja, hogy képviselő úr így gondolkodik.

Bebes István polgármester elmondja, hogy érkezett hozzá egy módosítási javaslat Auer Miklós képviselő úrtól. Képviselő úr ad hoc bizottság felállítását szeretné, kéri ezt vegyék napirendre.

Auer Miklós képviselő tag - Forster Gyulát idézve  „Az emlékekközött az elsők közé tartoznak azok, amelyeket az ember építészeti tevékenysége hozott létre. A népek művelődéstörténetének ezek a legfontosabb, legnevezetesebb emlékei.”*–* Németh Mária szülőházának lebontása kapcsán elmondja, hogy mivel a 12. napirend is egy ilyen előterjesztés, az erre vonatkozó törvény novemberben megváltozik, a feladatokat visszaadja az önkormányzatoknak. Amíg ez nem lép életbe, addig az ad hoc bizottság átnézhetné az erre vonatkozó rendeletet.

Bebes István polgármester mielőtt szavazásra tenné a napirendre vételt elmondja, hogy alapból van egy szakbizottság. Szép, hogy a parlamenti demokráciát próbálják meg utánozni, de egy város életében a szakbizottságok azért vannak, hogy az ilyen jellegű problémákat megpróbálják megoldani. Senki nem vett gátat annak, hogy a városfejlesztési bizottság feladatai sorába felvegyék ezt, és akár külön napirendi pontként, akár összetett kérdésként ezt elvégezze. Ezt javasolja, hiszen egy ad hoc bizottság mind a kollégákat leterheltségét, mind a feladatokat megnöveli.

Bebes István polgármester szavazásra bocsátja az ad hoc bizottság felállításának napirendre történő vételét.

Auer Miklós képviselő-testületi tag elmondja, hogy neki megfelel az, ha a szakbizottság ezt a kérdéskört átnézi.

Bebes István polgármester elmondja, hogy jegyző asszony átnézi az SZMSZ-t, és amennyiben az nem ad ilyen feladatot a bizottságnak, akkor a decemberi ülésen felveszik azt a feladatok közé, így teljesül a képviselő úr kérése.

*A Képviselő-testület az előterjesztés napirendre vételét 2 igen, 8 nem szavazattal, 2 tartózkodás mellett elutasítja.*

Bebes István polgármester elmondja, hogy a 9. pontban szereplő Döntés alapítványi kezesség vállalásról szóló előterjesztés napirendről történő levételét kezdeményezi, ennek az előterjesztésnek egy módosított változatát pedig zárt ülésre történő felvételét kezdeményezi. Kéri a módosított napirend elfogadását.

A Képviselő-testület a javaslatot 11 igen szavazattal, 1 tartózkodás mellett elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

 Előterjesztő: **Bebes** **István** polgármester

1. 2016. évi költségvetési rendelet módosítása

Előterjesztő: **Bebes István polgármester**

1. A lakbérek megállapításáról szóló 11/1994. (VI.30.) rendelet módosítása

Előterjesztő: **Bebes István** polgármester

1. Piaci helypénzdíjak meghatározása 2017. évre

Előterjesztő: **Bebes István** polgármester

1. A közterületek használatáról és rendjéről szóló 21/2003. (VI.1.) önkormányzati rendelet módosítása

Előterjesztő: **Bebes István** polgármester

1. Étkezési nyersanyagnormák és térítési díjak megállapítása

Előterjesztő: **Bebes István** polgármester

1. Batthyany-Strattmann László Ösztöndíjról szóló rendelet módosítása

Előterjesztő: **Bebes István** polgármester

1. 2017. évi belső ellenőrzési terv

Előterjesztő: **Bebes István** polgármester

1. Ingatlanvásárlási kérelem megtárgyalása

 Előterjesztő: **Bebes István** polgármester

1. Városi kamerarendszer bővítése

 Előterjesztő: **Bebes István** polgármester

1. Döntéshozatal a Körmend, Templom utca 7. szám alatti épület helyi védelmének megszüntetéséről

 Előterjesztő: **Bebes István** polgármester

1. Intézményvezetői megbízás véleményezése

 Előterjesztő: **Bebes István** polgármester

1. Körmendi Idősekért Nonprofit Kft. ügyvezetői részére jutalom megállapítása

 Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István elmondja, hogy október 27-én részt vett a megújult színházterem ünnepélyes átadásán, a megjelenteket köszöntötte. Október 28-án részt vett az EGIS Gyógyszergyár és konzorciumi partnerei által megvalósítandó GINOP pályázat (új termékek kutatására- fejlesztésére, valamint az új termékek piacra kerülését segítő gyártókapacitás létrehozása) projektindító rendezvényén, a Batthyány uradalmak- Körmend a 300 éves uradalmi központ című kiállítás megnyitóján, továbbá a 772 éves várost köszöntötte, a városi elismerések adta át, arany és gyémánt diplomás pedagógusokat köszöntött. Október 29-én Antal László néptánc- koreográfust köszöntötte 70. születésnapján. November 9-én a térfigyelő kamerarendszer kiépítéséhez és üzembe helyezéséhez kapcsolódó Támogatási szerződés módosítását írta alá a Belügyminisztériumban. A Miniszterelnökség Kulturális Örökségvédelemért Felelős Helyettes Államtitkárság főosztályvezetőjével folytatott egyeztetést. November 10-én részt vett a Bűnmegelőzési Fórum ülésén, ahol a megjelenteket köszöntötte. November 11-én a Szociális Szolgáltató és Információs Központ Szociális Munka napi ünnepségén vett részt. November 12-én részt vett a Horvátnádalja- i Sportpályáért munkálkodók tiszteletére elhelyezett emléktábla avatásán. November 14-én részt vett a Körmend és Kistérsége Önkormányzati Társulás ülésén, ahol az orvosi ügyelet működési és hulladékkezelési szabályzatának elfogadása, tájékoztatás család- és gyerekjóléti központ átszervezéséről, 2016. évi előirányzat és költségvetési határozat módosítása volt napirenden, valamint részt a Körmendi Mikrotérségi Köznevelési Intézményfenntartó Társulás ülésén: BCM Óvoda intézményvezetői beosztással kapcsolatos döntés, 2016. évi előirányzat és költségvetési határozat módosítása szerepelt napirenden. November 15-én 90 éves szépkorú köszöntött,az emléklapot adta át részére. November 16-án tárgyalást folytatott a Miniszterelnökségen a Forster Központtal közös Kastély GINOP pályázatról és a Nemzeti Kastély- és Várprogram hazai forrású támogatás felhasználásáról. November 21-én részt vett a Markusovszky Egyetemi Oktatókórház körmendi Batthyány- Strattmann telephely felújítását bemutató sajtótájékoztatóján. November 24-én, a testületi ülés előtt közmeghallgatás volt, melynek témája a Batthyány Kastély fejlesztése, az előttük álló feladatok volt.

A Képviselő-testület a polgármester két időszak közötti beszámolóját 11 igen szavazattal, 1 tartózkodás mellett elfogadja.

**2./ 2016. évi költségvetési rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egyrészt bérkompenzációk miatt, másrészt a közfoglalkoztatás kapcsán szükséges az átvett támogatások rendezése. Most épül be a rendeletbe a színházterem épület felújítására érkezett hazai forrású támogatás is, és intézményi maradványok is megjelennek a költségvetésben. Ezek rendezését is kéri a pénzügyi iroda.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Tompa László képviselő-testületi tag szeretné tisztázni, hogy az 500 millió forint milyen forrásból érkezett.

Némethné Simon Mária pénzügyi irodavezető elmondja, hogy a központi költségvetésből érkezett az összeg.

Bebes István polgármester elmondja, hogy az önkormányzatnak a Belügyminisztérium a partnere.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal, 1 tartózkodás mellett elfogadja, és a következő rendeletet alkotja:

**22/2016.(XI.25.) önkormányzati rendelet**

Körmend város Önkormányzata és intézményei 2016. évi költségvetéséről szóló 1/2016. (II.12.) sz. önkormányzati rendelet módosításáról.

**3./ A lakbérek megállapításáról szóló 11/194. (VI.30.) rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmenden az önkormányzati lakások 99%-ban szociális alapon hasznosítottak. A lakbérek is ehhez igazodnak. Nem kívánnak és nem is tudnak ezen változtatni, arra azonban oda kell figyelni, hogy a díjak legalább részben fedezetet nyújtsanak a kiadásokra. A városgondnokságnak nagy összeget kell erre egy évben fordítania. Sok kérés érkezik, akár ablakcserére, egyéb felújításra, és ha valaki elhagyja a lakást, akkor azt is úgy kell rendbe tenni, hogy az újra lakható legyen. Ezért 5%-os emelést javasol az előterjesztés, amely a városgondnokság lehetőségeit részben biztosítja a lakások karbantartására.

Bán Miklós képviselő-testületi tag kérdezi, hogy ezeknél a lakásoknál van-e kintlévőségük, illetve a közmű tartozás mekkora összeget jelent.

Némethné Simon Mária pénzügyi irodavezető elmondja, hogy

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati és rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati és rendeleti javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati és rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 1 igen, 1 nem szavazattal, 1 tartózkodás mellett elfogadja, és a következő rendeletet alkotja:

**23/2016.(XI.25.) önkormányzati rendelet**

Körmend Város Önkormányzata a lakbérek megállapításáról szóló 11/1994. (VI.30.) sz. önkormányzati rendelet módosításáról

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 1 igen, 1 nem szavazattal, 1 tartózkodás mellett elfogadja, és a következő határozatot hozza:

**148/2016.(XI.24.) önkormányzati határozat**

Körmend Város Önkormányzata Képviselő-testülete javasolja a nem lakás célú ingatlanok bérbeadójának, Körmend város Gondnokságának, hogy a nem lakás célú ingatlanok bérleti díját 2017. január 1.-i időponttól kezdődően 5%-al emelje meg.

**4./ Piaci helypénzdíjak meghatározása 2017. évre**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmend évek óta sokat áldoz a városi piac fejlesztésére. A városgondnokság is sokat tesz érte, vannak olyan feladatok, melyek menet közben kerülnek elő, mint például most, a fedett tárolóban felmerült probléma kiküszöbölése. A TOP pályázat is próbál további fejlesztéseket kialakítani, ennek előkészítése is olyan forrásokat igényel, amiket itt szeretnének megjeleníteni, ezért 5%-os emelést javasol, amely a további fejlesztések önerejében tud segíteni a városnak.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal, 1 tartózkodás mellett elfogadja, és a következő rendeletet alkotja:

**24/2016.(XI.25.) önkormányzati rendelet**

Körmend Város Önkormányzata a piaci helypénzdíjak meghatározása 2017. évre

**5./ A közterületek használatáról és rendjéről szóló 21/2003. (VI.1.) önkormányzati rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy látható az a munka, melyet a városgondnokság az intézményvezetővel karöltve végez azért, hogy közterületek minél jobb állapotba kerüljenek. A közterületek fenntartása jelentős összeget tesz ki, viszont városfenntartási kiadásokra állami támogatás nem érkezik.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal, 1 tartózkodás mellett elfogadja, és a következő rendeletet alkotja:

**25/2016.(XI.25.) önkormányzati rendelet**

Körmend Város Önkormányzata a közterületek használatáról és rendjéről szóló 21/2003. (VI.1.) sz. önkormányzati rendelet módosításáról.

**6./ Étkezési nyersanyagnormák és térítési díjak megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy nemrég folytatta le az önkormányzat a közétkeztetésre az újabb beszerzési eljárást. A nyertes kft ajánlata alapján készült el az előterjesztés is a jövő évi nyersanyagnormákat illetően. Azt mindenki látja, hogy jelentősen megnőtt az ingyen étkező gyermekek száma országosan azzal, hogy a Kormány megnövelte az erre jogosultak körét, ez Körmenden is tapasztalható.

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati és rendeleti javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati és rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő rendeletet alkotja:

**26/2016.(XI.25.) önkormányzati rendelet**

Körmend Város Önkormányzata a gyermekintézmények étkezési térítési díjának megállapításáról szóló 33/2006. (XII.31.) sz. önkormányzati rendelet módosításáról.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő határozatot hozza:

**149/2016.(XI.24.) önkormányzati határozat**

Körmend Város Önkormányzati Képviselő-testülete 2017. január 1.-étől kezdődően a szociális ebéd esetében 746 Ft/adag, az egész napos ellátás – napi 3 alkalom – esetében 1.137 Ft/adag összegben határozza meg az eladási árat.

**Felelős:** pénzügyi irodavezető a kiértesítésre.

**Határidő:** 2016.december 5..

**7./ Batthyany-Strattmann László Ösztöndíjról szóló rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a bizottsági jelzés alapján újradolgozták a rendeletet, amit most tárnak a testület elé.

Csák Tamás képviselő-testületi tag a Társadalmi és Ifjúsági Ügyek Bizottságának elnöke elmondja, hogy bár meg lett kötve a kezük, de a szociális alapon történő ösztöndíj osztásra így jobban oda tudnak majd figyelni. A 2.§ ad méltányosságra is ad lehetőséget. Megköszöni jegyző asszonynak a munkáját.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**27/2016.(XI.25.) önkormányzati rendelet**

Körmend Város Önkormányzata a „Boldog Batthyány-Strattmann László ösztöndíj” alapításáról szóló 22/2003. (VI.01.) önkormányzati rendelet módosításáról.

**8./ 2017. évi belső ellenőri terv**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a belső ellenőrzés számára határozzák meg a feladatokat a 2017. évre. Az ellenőrzés társulási feladatellátást, élelmezést, adóztatást, lakásgazdálkodást érintene.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**150/2016.(XI.24.) önkormányzati határozat**

Körmend Város Önkormányzati Képviselő-testülete a 2017. évi belső ellenőrzési tervet az alábbiak szerint hagyja jóvá:

1. Társulás által ellátott feladatok – szociális alapellátás, óvodai feladatok – gazdálkodásának vizsgálata.
2. Az élelmezési feladatellátás vizsgálata az önkormányzat és a társulások által fenntartott intézmények esetében, figyelemmel a szolgáltató tevékenységére, valamint a kedvezményekre.
3. A 2016. évi adóbevallások ellenőrzése.
4. Lakásgazdálkodás ellenőrzése a bevételek és kiadások tekintetében.

Felelős: Bebes István polgármester a megbízásra

Határidő: 2017. december 31.

*Csák Tamás képviselő-testületi tag elhagyja az üléstermet, így 11 fővel folytatódik az ülés.*

**9./ Ingatlanvásárlási kérelem megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy hasonló kérelem volt már a testület előtt, most viszont megváltozott a kérelem tárgya, ezért kell ezt ismét megtárgyalni. A kérelmező 200 m2 értékesítését kéri a társasháztól, amelyben az önkormányzat is tulajdonos. Műszaki okok miatt csak az előterjesztésben leírtak szerinti megoldással támogatható a kérelem, amelyről egyébként a társasház dönt a későbbiekben.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**151/2016.(XI.24.) önkormányzati határozat**

Körmend város Önkormányzata Képviselő-testülete, mint a **307/1** hrsz.-ú Körmend, Szabadság tér 11-12. számú társasház tulajdonosa (tulajdonostársa) úgy dönt, hogy visszavonja a 67/2015.(VI.25.) számú határozatát, és egyúttal Zsebe Ferenc magánszemély kérelmét támogatva, a 307/1 hrsz.-ú, társasházi tulajdonú telekből történő 200 m2 nagyságú telekrész értékesítéséhez hozzájárul az alábbi feltételek mentén:

* Az értékesítés Zsebe Ferenc (Körmend, Vasúti u. 13.) magánszemély javára történik.
* Az értékesítéshez az Önkormányzat csak és kizárólag azzal a feltétellel járul hozzá, hogy az önkormányzati tulajdonban lévő Körmend 305 hrsz-ú ingatlan (általános iskola) javára szolgalmi jog kerül bejegyzésre a vételt érintő terület 90 m2-nyi részére az e célra készülő vázrajzon feltüntetettek alapján.
* Vételárként az Önkormányzat 13.310.- Ft/m2 forgalmi értéket javasol megállapítani a Társasház felé azzal, hogy a vételárat a Társasház tulajdonosai részére ki kell fizetni (olyan arányban, amilyen arányban a társasház tulajdonosok tulajdonjoggal bírnak az értékesítendő területrész tekintetében).

Az értékesítést ÁFA fizetési kötelezettség nem terheli, mivel a Társasház nem alanya az ÁFÁ-nak.

* Körmend város Önkormányzata a Körmendi 305 hrsz.-ú ingatlan (általános iskola) javára bejegyzendő, a vétel tárgyát képező területből 90 m2-nyi területet érintő szolgalom ellenértékeként egyszeri 300.000 Ft. összeget fizet meg a vevő részére.
* Az értékesítéssel kapcsolatos valamennyi költséget (értékbecslés, telekalakítási eljárás, földhivatali díjak) a vevő viseli.

Felelős: adásvételi szerződés előkészítéséért a vevő által megbízott ügyvéd

*Csák Tamás képviselő-testületi tag visszatér a terembe, így az ülés 12 fővel folytatódik.*

**10./ Városi kamerarendszer bővítése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy lehetőséget kér a testülettől arra, hogy folytathassák a városi kamerarendszer bővítését. Látható, hogy megnőtt a kamerák száma a városban, annak visszatartó ereje is érezhető. Nem kívánnak itt megállni, folytatni kívánják a telepítéseket, számos olyan terület van, ahol a kamerarendszer kiépítése fontos, a szerverhez történő csatlakozáshoz is lehetőséget tudnak így biztosítani. A helyszínek még nincsenek véglegesítve, folynak az egyeztetések, most annak a lehetőségét kérik, hogy a jövő évben számolhassanak ezzel a kiadási tétellel.

Tompa László képviselő-testületi tag kérdezi, hogy az eddig telepített kamerák bármit megakadályoztak-e, felfedtek-e.

Bebes István polgármester elmondja, hogy a kamerarendszer nem azért van, hogy megakadályozzon, hanem hogy visszatartsa az ilyen jellegű dolgokat. Van olyan dolog, ami most fel lesz fedve, akár az autóbusz váró rombolása az ADA-val szemben, bízik benne, hogy a felvételen ez meg lesz és meg tudják állapítani a személyét. A rendszer akkor lesz az igazi, amikor a szerver is befogadja az információkat. A cél az, hogy egy olyan kamerarendszer épüljön ki, ahol egy kollega folyamatosan előtte ül, és nézi a városban történő eseményeket.

Szabó Ferenc képviselő-testületi tag, a Bűnmegelőzési Bizottság elnökeként is elmondja, hogy a rendőrkapitány asszony két előadást is tartott, ahol elmondta, hogy a kamerákat tudják használni, kiemelte azok megelőző szerepét. A továbbfejlesztéssel olyan biztonsági rendszert tudnak kialakítani a városban, aminek nagy visszatartó ereje van.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**152/2016.(XI.24.) önkormányzati határozat**

Körmend város Önkormányzata Képviselő-testülete támogatja azt, hogy folytatódjék a városban a térfigyelő kamerák telepítése. E célra a Képviselő-testület 14 millió Ft. összeget különít el 2017. évi költségvetésében.

**11./ Döntéshozatal a Körmend, Templom utca 7. szám alatti épület helyi védelmének megszüntetéséről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy magánszemély kérelmét tárgyalja a testület. Aki ma helyi értékvédelemmel foglalkozik, nincs könnyű helyzetben. Van az építész szakma, amely védi a város arculatát és az épületeket, és vannak piaci igények, amelyek a jelen kor építészeti megoldásait kívánják igénybe venni. Persze Körmendnek is az az érdeke, hogy minél több ember telepedjen le a városban, és hogy nekik és családjuknak ez a város legyen az otthona. A főépítésznek sem volt könnyű dolga ezzel az előterjesztéssel. A testület bölcs döntését kéri az előterjesztés kapcsán.

Auer Miklós képviselő-testületi tag kérdezi, hogy név szerinti szavazást kérhet-e, vagy ezt korábban kellett volna kérnie.

Dr. Stepics Anita jegyző elmondja, hogy van erre lehetőség.

Auer Miklós képviselő-testületi tag a név szerinti szavazást kéri.

Czvitkovics Gyula képviselő-testületi tag a Városfejlesztési és Városüzemeltetési Bizottság elnöke elmondja, hogy azt szerették volna, hogy mindenki jól járjon. A bizottság véleményét tolmácsolva elmondja, hogy a védettséget a pince részen fenntartják, ugyanakkor a felette húzódó épület elbontható. A bizottság ezt a javaslatot támogatja.

Bebes István polgármester megkéri jegyző asszonyt, hogy a határozati javaslatot ismertesse.

Dr. Stepics Anita jegyző elmondja, hogy azt javasolja, hogy a rendeletről ne tárgyaljon a testület, az épület továbbra is helyi értékvédettnek minősül, az alatta levő pince is ingatlannak minősül. Főépítész úr a pincéhez ragaszkodik, azt el tudja fogadni, hogy a felette lévő épület elbontásra kerül úgy, hogy a kérelmezőkkel együttműködési megállapodást köt az önkormányzat, ami azt jelenti, hogy a tervekre rá akarnak nézni. Olyan megoldást szeretnének az utcában épülő épületre, amit majd főépítész úr is jóvá tud hagyni.

Auer Miklós képviselő-testületi tag ezt a határozati javaslatot el tudja fogadni. Elmondja, hogy rövid időn belül már a második épület helyi értékvédelmét akarják megszüntetni, egyet engedély nélkül el is bontanak. Az óvárosból közel tíz veszett már el. Igenis szükség van arra, hogy a tulajdonosok tudják azt, hogy milyen ingatlanuk van. Télen fűteni kell, ami pénzbe kerül, nyáron szellőztetni kell, ami időigényes, viszont így ezek a házat nem járnának így. A határozati javaslatot így el tudja fogadni, és nem kéri a név szerinti szavazást.

Dr. Stepics Anita felolvassa a határozati javaslatot.

Tompa László képviselő-testületi tag kérdezi, hogy az SZMSZ alapján – ha a jegyző most ismerteti a határozati javaslatot, tudomása szerint annak van beadási határideje – ez szabályos.

Bebes István polgármester elmondja, hogy a bizottsági ülésen – ahol ezt megtárgyalták – képviselő úr is ott volt.

Tompa László képviselő-testületi tag elmondja, hogy vannak az asztalnál olyanok, akik a bizottságban nincsenek benne, miattuk és azok miatt a törvények miatt kérdezi, amikre polgármester úr is hivatkozik.

Czvitkovics Gyula képviselő-testüteti tag elmondja, hogy a bizottsági ülésen olyan határozati javaslatot sikerült alkotni, mely mindkét fél számára megfelelő lehet, hiszen az építtető hozzá tud jutni azokhoz a lehetőségekhez, melyek a mai építési szabályok mellett a CSOK-ot is igénybe tudja venni, ugyanakkor nem szeretnének olyan helyzetbe kerül, mint például az az épület, melyben most is vannak, hiszen megújult a Főtér, az épülettel bármi csinálhatnak, akkor sem illik bele a környezetbe. A bizottság azt szerette volna elérni, hogy mindkét fél jól járjon, ez a határozati javaslat ezt a célt szolgálja.

Dr. Stepics Anita jegyző Tompa László képviselő-testületi tag felvetésére elmondja, hogy a módosító javaslatokat nem kell papírozni, pont ez a lényege az önkormányzatiságnak, hogy a vita során bármikor elhangozhatnak módosító észrevételek. Az előterjesztő, az elnök feladata az, hogy először a módosító javaslatot szavaztatja meg és utána az eredeti javaslatot. Ebben az esetben ez indokolatlan. A napirend előtti felszólalásnak viszont vannak ilyen szabályai, talán ezzel keverte össze a képviselő úr.

Tompa László képviselő-testületi tag a törvényességre kérdezett rá. Úgy tudja, hogy a határozati javaslat beadásának is van határideje. Amennyiben ez módosító javaslat, úgy a törvény szerint tovább mehet. Utalva a napirend előtti felszólalásra, ő azt jegyző asszonynak e-mail-ben megküldte, illetve polgármester úr titkárságára is, ennek írásos nyoma van, olvassák el az e-mail-jeiket.

Bebes István polgármester kérdezi Tompa László képviselő úrtól, hogy hogyan gondolja azt, hogy egy napirend tárgyán újra kell gombolni egy kabátot. Kérdezi tőle, hogy nem szégyelli-e magát. Semmiféle írásbeli anyagot nem küldött, csak annyit, hogy hozzá kíván szólni a napirend előtt. Az ülés előtt kettő órával kell írásban benyújtani, amennyiben napirend előtt szeretne szólni. Annak ellenére nem küldött be, nem adott be semmit, úgy tesz, mint aki írásban bármit beadott volna, ő mégis adott neki szót. Már másodszor próbál meg embereket félrevezetni. Ez szégyenletes dolog.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**153/2016.(XI.24.) önkormányzati határozat**

Körmend Város Önkormányzata Képviselő-testülete, *a helyi építészeti örökség védelméről szóló, többször módosított 8/2004. (III.1.) önkormányzati rendeletének* nyilvántartásából a Körmend, Templom u. 7. házszámú, 74. helyrajzi számú, lakóház rendeltetésű ingatlant nem javasolja törölni, így az ingatlan helyi építészeti örökségvédelmi védettségének megszüntetését sem javasolja, tekintettel arra, hogy az ingatlan alatti pince védendő helyi érték.

A főépítész véleményével egyezően azonban a Képviselő-testület az épület részleges bontásához hozzájárul a pincerész megtartása mellett azzal a kikötéssel, hogy az Önkormányzat és a kérelmezők között együttműködési megállapodás jön létre a pincerész megtartására, védelmére, és a pince feletti ingatlanrész bontás utáni újjáépítése terén. Jelen határozat a szóban lévő együttműködési megállapodás aláírása napján lép hatályba.

**12./ Intézményvezetői megbízás véleményezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a KLIK kereste meg véleménynyilvánítás ügyében az önkormányzatot. Laczó Tamás igazgató úrnak a jövő évben lejár a megbízatása. A fenntartó újabb vezetői megbízást kíván adni neki.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**154/2016.(XI.24.) önkormányzati határozat**

Körmend város Önkormányzata Képviselő-testülete Laczó Tamásnak, a Körmendi Kölcsey Ferenc Gimnázium igazgatójának újabb 5 évre szóló intézményvezetői megbízását, ennek szándékát támogatja, azzal maradéktalanul egyetért.

**13./ Körmendi Idősekért Nonprofit Kft. ügyvezetői részére jutalom megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal, 1 tartózkodás mellett elfogadja, és a következő határozatot hozza:

**155/2016.(XI.24.) önkormányzati határozat**

Körmend város Önkormányzata Képviselő-testülete a Körmendi Idősekért Nonprofit Kft. két ügyvezetőjének az alábbi összegű jutalmat állítja meg az év során végzett munkájuk elismeréseként:

* Dr. Bárány Győző ügyvezető bruttó 250.000 Ft. összegű jutalomban részesül
* Viserálek Sándorné ügyvezető bruttó 250.000 Ft. összegű jutalomban részesül.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Czvitkovics Gyula, Geosics László, Bán Miklós, Auer Miklós és Szabó Ferenc képviselő-testületi tagok az interpellációra kapott választ elfogadják.

Tompa László képviselő-testületi tag a 3. pontban szereplő választ nem tudja elfogadni, ő írásban szeretne arra választ kapni.

Dr. Stepics Anita jegyző elmondja, hogy meg van ahhoz a joga, hogy szóban adjon választ, de természetesen azt írásban is meg fogja tenni. Komolyan vette a képviselő úr kérését, és bekérte a kolléga munkaköri leírását, becsületesen végig is olvasta. Nincs olyan passzusa a leírásnak, amely civil szervezetek, magánszemélyek inzultálását várná el tőle. A kérdésre a válasz, nem, nincs a házban olyan személy, akinek ezt a munkaköri leírása kötelezővé tenné. Egy dolgot szeretne még képviselő úrnak elmondani, sajnos vele együtt képviselő úr is öregszik, a technika viszont soha nem látott fejlődés alatt áll, ez teszi lehetővé, hogy bárki a teremben, kényelmesen, munkaidőn kívül, otthon, úgy tudnak bármit megírni, és egyúttal azt is be lehet állítani, hogy mely napon, milyen időpontban jelenjen az meg a közösségi portálon. A technika erre képes, és ez okozhat téves következtetéseket. Titkosszolgálati megfigyeléseket nem végzett a kollégával szemben, ezért elnézést, erre nincs lehetősége. Kéri a válasz elfogadását.

Bebes István polgármester megkérdezi Tompa László képviselő úrtól, hogy elfogadja-e a választ.

Tompa László képviselő-testületi tag nem fogadja el a választ.

Bebes István polgármester elmondja, hogy mivel a képviselő úr nem fogadta el a választ, kérdezi, hogy a Testület elfogadja-e?

Tompa László nem vesz részt a szavazásban.

Körmend Város Önkormányzata Képviselő-testülete az interpellációra adott választ 11 igen szavazattal elfogadja, és a következő határozatot hozza:

**156/2016.(XI.24.) önkormányzati határozat**

Körmend város Önkormányzata Képviselő-testülete Tompa László Molnár Dániel belső vizsgálata indítása ügyében tett interpellációjára adott választ elfogadja.

**Interpellációk:**

Tompa László képviselő-testületi tag kérdezi, hogy lesz-e harmadik gyermekorvos, hiszen véleménye szerint a két gyermekorvos le van terhelve, illetve más orvoshoz is elviszik a helyi gyermekeket.

Bebes István polgármester elmondja, hogy a két orvos el tudja látni a feladatot. Sajnálja, hogy vannak olyanok, akik nem bíznak meg a két orvosban, és ezért elviszik máshova a gyermeküket.

Auer Miklós képviselő-testületi tag elmondja, hogy

* az ülésen többször felvetődött a költségvetés módosítása. Szeretné kérni az önkormányzati közalkalmazottak béremelést, 20%-os emelésre gondolt, így 45.000 Ft-ra emelkedne az illetményalap.
* Többen megjegyezték az október 23-ai ünnepség után, hogy nagyon szép lett a tér, kéri, hogy az I. világháborús hősök nevét jelző tábla is kerüljön felújításra, újrafestésre.
* Megváltozott a közlekedési rend Körmenden, döbbenten tapasztalta, hogy az országzászló után és a posta előtt vadonatúj behajtani tilos tábla került ki, olyan nincs, hogy behajtani tilos tábla alá kiegészítő táblát tesznek. Kéri az eredeti tábla visszahelyezését, hiszen így folyamatos szabályszegésre kényszerítik például a postásautót.
* A Mátyás király utca Rákóczi utca kereszteződésénél, az északi oldalon, a kijelölt autós átkelőhelynél nem működnek a jelzőtáblák.

Bebes István polgármester a fizetésemeléssel kapcsolatban elmondja, hogy ez előző évben is az eltérítési lehetőségekkel igyekeztek élni. Ha a minimálbér emelés be is következik, akkor is igyekeznek a jegyző asszonnyal és a pénzügyi irodavezető asszonnyal javítani a fizetéseken. Köszöni a jelzést, ő is fontosnak tartja és szeretné ha a költségvetésből jutna az I. világháborús tábla felújítására. A kihelyezett forgalmi táblákkal kapcsolatban elmondja, hogy a Városgondnokság vezetője igyekszik megfelelően dolgozni ebben a kérdéskörben.

Bán Miklós képviselő-testületi tag elmondja, hogy

* amennyiben van rá lehetőség, kéri a Bartók lakótelep ún. zsákutcájában a szeméttárolók elhelyezését oly módon, mint korábban a telep 10. és 19. épülete előtt.
* A Somogyi Béla utca patka része felújításra került, amit a mostani eső és az arra járó kamionok kimostak, így csapák vannak. A következő években azt az utca burkolatát fel kellene újítani.
* A Somogyi Béla utca lakói kaptak ígéretet arra, hogy a csapadékelvezető árkokat, a csatornázást az önkormányzat megcsináltatja.
* A Bartók lakótelepi játszótér felújítását is lassan előtérbe kéne helyezni, hiszen sok a kutyasétáltató, a randalírozó gyerek, valamint a „lovacskától” 1 méterre van a Müllex konténere is. Egyre több idős ember adja el ott a lakását és sok fiatal költözik a helyükre, így akár 30-40 gyerek is van egyszerre a játszótéren.

Bebes István polgármester elmondja, hogy a Somogyi Béla utca csapadékvíz elvezetése része a benyújtott pályázatnak. Reméli, hogy hamarosan megszületik a döntés, és a jövő év elején el tudják kezdeni a munkát, egy év alatt azt be is tudják fejezni. Volt az egyik testvérvárosban egy érdekes tapasztalata, azt mondták, hogy ha egy játszóteret lerombolnak, azt mindig építsék újra, így majd emberek egy idő után észreveszik, hogy mit szeretnének csinálni. Ez az ő, és reméli a képviselő-testület szándéka is.

Ferencz Gyula képviselő-testületi tag elmondja, hogy a Bástya utca elején, a festékbolt előtt szabálytalanul parkoló autók miatt az ott lakók nem tudnak kijárni, ezért kéri a hathatósabb intézkedést, vagy a várakozási lehetőség megszüntetését.

Geosics László képviselő-testületi tag elmondja, hogy a Bartók Béla lakótelep 7. és 8. épülete előtti járdaszakasz földkábel fektetés miatt elvágásra került, annak helyreállítása nem történt meg. Az ott lakók kérik a mielőbbi helyreállítást, hiszen az így balesetveszélyes.

Tóth Gábor képviselő-testületi tag elmondja, hogy a Fő-téren mindenki rugalmasan kezeli a parkolási szabályokat, ott áll meg, ahol éppen helyet talál. Az elmúlt héten ezért fordult elő az a helyzet, hogy két szabálytalanul parkoló autó miatt a mentő nem tudta megközelíteni a sétáló utcát, a csempebolt előtt is elállták a bejáratot a csempeboltnál, így a mentő a járdán keresztül tudta megközelíteni az épületet. Kéri, hogy a rendőrség figyelmét hívják fel arra, hogy figyeljenek oda az ilyen helyzetekre.

Dr. Hadnagy Ádám képviselő-testületi három lakossági kérést szeretne tolmácsolni:

* a Béke utca egész területére szeretne kátyúzást kérni
* szintén kátyúzást kér az Újváros és a Legény utca közötti útszakaszon, a lakosság kérése az, hogy fehér kaviccsal történjen a kátyúzás
* a Vasútmellék utcában a Legény utca felőli oldalon beszakadt az út, ezt jelzőtábla jelzi, amit éjszaka nem látni, ezért nagyon veszélyes, szeretné, ha a Városgondnokság minél előbb tudna erre megoldást találni.

További kérdés, vélemény nem hangzik el. Bebes István polgármester a Képviselő-testület ülését 15 óra 18 perckor bezárja.

K. m. f.

 Bebes István dr. Stepics Anita

 polgármester jegyző